‘Dronkbestuurder’ tref insleepvoertuig op ongelukstoneelDie grys Volkswagen Polo wat in die bos tot stilstand gekom het. (Foto: Rusa/Facebook) ’n Motoris is in hegtenis geneem nadat hy Saterdag, vermoedelik onder die invloed van alkohol, op ’n ongelukstoneel in ’n insleepvoertuig vasgejaag het. Die insleepdiens het ten tyde van dié voorval op ’n ongeluk naby Redcliffe in KwaZulu-Natal gereageer, waarin vyf mense beseer is. Reaction Unit South Africa (Rusa) sê sy beamptes het ná 17:00 met hul aankoms op die toneel in Oakfordweg op die wrak van ’n grys Volkswagen Polo afgekom waar dit in ’n bos tot stilstand gekom het. Die bestuurder van die motor het vermoedelik beheer oor die motor verloor en teen verskeie straatligte gebots voordat die motor enkele meters verder in die bos tot stilstand gekom het. Rusa sê die motor se vyf insittendes was met hul aankoms reeds hospitaal toe geneem om mediese behandeling te ontvang. Die insleepdiens was besig om die motorwrak uit die bos te sleep toe ’n wit Nissan NP 200 teen die insleepvoertuig gebots het. “Die bestuurder van die bakkie is [op die toneel] daarvan verdink dat hy onder die invloed van drank bestuur het en is deur die polisie in hegtenis geneem,” sê Rusa. Geen beserings is tydens dié voorval aangemeld nie.